Rozhodnutie Komisie
z 23. januára 2001,
ktorým sa mení a dopĺňa rozhodnutie 95/328/ES o zriadení zdravotného osvedčenia pre rybacie výrobky z tretích krajín, ktoré ešte nie sú zahrnuté v osobitnom rozhodnutí
(oznámené pod číslom dokumentu C(2001) 130)
(Text s významom pre EHP)
(2001/67/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991 stanovujúcu zdravotné podmienky pre výrobu a umiestňovanie na trh rybacích výrobkov [1], naposledy zmenenú a doplnenú smernicou 97/79/ES [2], a najmä na jej článok 11,
keďže:
(1) Rozhodnutie Komisie 95/328/ES z 25. júla 1995, ktorým sa zriaďuje zdravotného osvedčovanie pre rybacie výrobky z tretích krajín, ktoré ešte nie sú zahrnuté v osobitnom rozhodnutí [3], naposledy zmenené a doplnené rozhodnutím 98/739/ES [4], má platnosť do 31. decembra 2000.
(2) Rozhodnutie Komisie 97/296/ES [5], naposledy zmenené a doplnené rozhodnutím 2001/66/ES [6], ustanovuje zoznam tretích krajín, z ktorých je povolený dovoz rybacích výrobkov pre ľudskú spotrebu. Časť II tohto zoznamu obsahuje tretie krajiny, ktoré ešte nie sú zahrnuté v osobitnom rozhodnutí, ale ktoré spĺňajú požiadavky článku 2 ods. 2 rozhodnutia Rady 95/408/ES [7], naposledy zmeneného a doplneného rozhodnutím 2001/4/ES [8].
(3) Podľa rozhodnutia 95/408/ES má tento zoznam platnosť do 31. decembra 2003, preto by sa mal dátum platnosti osvedčenia zmeniť a doplniť, aby bol v súlade s dátumom platnosti dočasných zoznamov.
(4) Okrem toho, keďže rozhodnutie 97/296/ES stanovuje, že dovoz výrobkov z vodných živočíchov bude schválený iba z krajín tiež uvedených v rozhodnutí Komisie 2000/159/ES [9], naposledy zmenenom a doplnenom rozhodnutím 2001/31/ES [10], model zdravotného osvedčenia, stanovený rozhodnutím 95/328/ES, by sa mal zmeniť a doplniť tak, aby zahŕňal identifikáciu výrobkov z vodných živočíchov, keď je to potrebné. Model zdravotného osvedčenia by sa tiež mal zmeniť a doplniť, aby bol v súlade s modelmi zdravotných osvedčení, zvyčajne stanovenými pre rybacie výrobky dovážané z tretích krajín, ktoré sú zahrnuté v osobitnom rozhodnutí.
(5) Je však nevyhnutné stanoviť prechodné obdobie pre aktualizáciu modelu zdravotného osvedčenia.
(6) Opatrenia stanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
1. V článku 4 rozhodnutia 95/328/ES sa slová "do 31. decembra 2000" nahrádzajú slovami "do 31. decembra 2003".
2. Príloha tohoto rozhodnutia nahrádza prílohu rozhodnutia 95/328/ES.
Článok 2
Článok 1 ods. 2 nadobúda účinnosť 45 dní po uverejnení tohoto rozhodnutia v Úradnom vestníku Európskych spoločenstiev.
Článok 3
Toto rozhodnutie je určené členským štátom.
V Bruseli 23. januára 2001